དེ་རིང་འདིར་ཕྱོགས་མཐའ་ཁག་ནས་མི་མང་པོ་སླེབས་ཡོད་ལ།འགྲོ་སོང་འདི་འདྲ་ཞིག་བཏང་བ་དང༌།ཁྱེད་རང་ཚོ་དོ་བདག་སོ་སོའི་ངོས་ནས་ཀྱང་ངལ་བར་མ་འཛེམས་པར་ཆེད་མངགས་ཡོང་བའི་དོན་གོ་ཆོད་པ་ཞིག་བྱ་རྒྱུ་ཧ་ཅང་གལ་ཆེན་པོ་ཡིན།དྷ་རམ་ས་ལར་ཚོགས་འདུ་ཉིན་མ་ཁ་ཤས་འཚོགས་པ་ཡིན།དོན་དག་ག་རེ་ཡིན་མིན་གསལ་པོ་ཤེས་མ་བྱུང་ཟེར་བ་ལྟ་བུ་དང༌།སོ་སོའི་བསམ་བློའི་ནང་སེམས་ཁུར་དང་།འགན་ཁུར་གྱི་ཚོར་སྣང་གང་ཡང་མེད་པར་ལྟད་མོ་ལྟ་བར་ཡོང་བ་ལྟ་བུ་བྱས་ན་དགོས་པ་གང་ཡང་མེད།དེ་རིང་གལ་ཆེ་དོན་ཆེ་བྱས་ཏེ་འཚོགས་འདུ་ཚོགས་པ་འདིའི་ཐོག་གནས་ཚུལ་མང་པོ་བརྗོད་རྒྱུ་མེད་ཀྱང༌།དོན་ཚན་རེ་གཉིས་ཤིག་བརྗོད་འདོད་བྱུང༌།ད་ལྟ་བཀའ་ཤག་གི་ལས་བསྡོམས་ནང་གནས་ཚུལ་ཞིབ་ཚགས་པོ་དང༌།གསལ་བཤད་ལམ་སྟོན་ཡག་པོ་བྱས་འདུགངོས་ནས་རྣམ་ཀུན་བཀའ་ཤག་གིས་འགན་ཁུར་ཆེ་ཙམ་བླངས་ན་ཡག་པོ་རེད་ཅེས་བརྗོད་ཡོད་ལ།གྲོས་ཚོགས་ཀྱི་ཐོག་ནས་ཀྱང་དེ་དེ་བཞིན་འགན་ཁུར་བླངས་ན་ཡག་པོ་འདུགཕལ་ཆེར་ྋརྒྱལ་བ་རིན་པོ་ཆེ་མེད་པ་ནང་བཞིན་བྱ་རྒྱུ་འདི་གནད་འགག་འདུག་ཅེས་ངོས་ནས་རྟག་པར་བརྗོད་ཀྱི་ཡོད།དེ་ནི་ང་སེམས་ཤུགས་ཆག་པ་དང༌།ཡང་ན་སྤྱི་དོན་ལས་ཀར་ཡོལ་བ་དེ་འདྲ་རྩ་བ་ནས་མིན།དངོས་ཡོད་གནས་ཚུལ་ལ་ང་ལོ་རྒས་འགྲོ་གི་ཡོད།རྒས་ནས་གཞོན་དུ་འགྲོ་རྒྱུ་མེད།དེར་བརྟེན་བཀའ་ཤག་དང༌།སྤྱི་འཐུས་ཚོས་འགན་ཁུར་ཤུགས་ཆེ་ཙམ་བླངས་ནས་ཉམས་མྱོང་བསགས་ཏེ་འགྲོ་སྟངས་ཡག་པོ་ཞིག་ཆགས་ན།ང་ཚོའི་ལས་ཀ་འདི་ཧ་ཅང་བརྟན་པོ་ཆགས་རྒྱུ་ཡིན།དེ་མིན་ང་མི་གཅིག་ལ་བསྙེས་ཏེ་སྡོད་པ་ལྟ་བུ་འདི་འདྲ་བྱས་ན་ཉེན་ཁ་ཡོད།